ธปท.ยันเงินไม่ฝืดแต่ภาคเกษตรอาจไม่คล่อง
ธปท.ยอมรับภาคเกษตรอาจเกิดเงินฝืด แต่เศรษฐกิจโดยรวมสภาพคล่องยังมีอยู่สูง
28 ธ.ค. 2558

ธปท.ยอมรับภาคเกษตรอาจเกิดเงินฝืด แต่เศรษฐกิจโดยรวมสภาพคล่องยังมีอยู่สูง
นายจาตุรงค์ จันทรังษ์ ผู้ช่วยผู้ว่าการ สายนโยบายการเงิน ธนาคารแห่งประเทศไทย (ธปท.) เปิดเผยว่า ถึงปีหน้า ธปท.จะคาดการณ์เงินเฟ้อทั่วไปไว้ที่ 0.8% ต่ำกว่ากรอบเงินเฟ้อเป้าหมายที่ 2.5% บวกลบ 1.5% หรือ 1-4% แต่เศรษฐกิจไทยโดยรวมก็ไม่อยู่ในภาวะเงินฝืด ปริมาณเงินในระบบยังมีสูง แต่ที่เงินเฟ้อทั่วไปต่ำลงและติดลบในบางช่วง เป็นการปรับตัวตามราคาน้ำมันในตลาดโลกที่ปรับลดลงอย่างต่อเนื่อง แต่ก็ยอมรับว่าในบางส่วนของภาคการเกษตรอาจจะเกิดเงินฝืดได้
“เศรษฐกิจไทยยังไม่เกิดภาวะเงินฝืด เพราะถ้ามีเงินฝืดจะไม่มีความต้องการจับจ่าย การบริโภคจะไม่ขยายตัวเลย ส่วนการที่คนรู้สึกว่าไม่อยากใช้จ่าย รายได้ลด แถมมองว่าราคาสินค้าแพงขึ้น ทั้งๆ ที่น้ำมันก็ถูกลงนั้น ไม่น่าจะเป็นทุกครัวเรือน ซึ่งยอมรับว่าภาคเกษตรเป็นอย่างนั้น เพราะรายได้ครัวเรือนลดจากราคาสินค้าเกษตรตกต่ำ แต่ถ้าไม่ดูด้านรายได้ ค่าเฉลี่ยภาคเกษตรยังมีแนวโน้มปรับขึ้นได้ แต่เป็นการฟื้นตัวที่ไม่กระจายไปทุกภาคส่วน เนื่องจากภัยแล้งและราคาสินค้าเกษตรยังต่ำ” นายจาตุรงค์ กล่าว
นายจาตุรงค์ กล่าวว่า การบริโภคในประเทศขณะนี้ปรับตัวดีขึ้นในหมวดของสินค้าจำเป็น แต่ในช่วงไตรมาส 4 ปีนี้เริ่มเห็นการบริโภคสินค้าคงทนอย่างรถยนต์เพิ่มสูงขึ้น อย่างไรก็ดีคาดว่าน่าจะเป็นปัจจัยชั่วคราว ยังต้องติดตามดูต่อไป อย่างไรก็ดีการบริโภคภาคเอกชนหรือการจะใช้จ่ายภายในประเทศน่าจะขึ้นตามความเชื่อมั่นที่ดีขึ้น เพราะหากคนเชื่อว่าภาวะเศรษฐกิจปีหน้าและรายได้จะดีขึ้น ซึ่งเท่าจากที่สำรวจในเบื้องต้นก็พบว่าการใช้จ่ายน่าจะดีขึ้น และน่าจะดีขึ้นได้อีกในระยะต่อไป